Serbia va reface alegerile, după acuzațiile de fraudă electorală
- Moraru Iulia
- 5 martie 2024, 13:01
În urma acuzațiilor de fraudă din partea opoziției, în capitala Serbiei se vor organiza noi alegeri, după cele încheiate în decembrie.
Această decizie luată în Belgrad intervine după mai multe luni de tensiune și după ce Partidul Progresist Sârb (SNS) și-a anunțat victoria la alegerile din 17 decembrie.
Rezultatele alegerilor din Belgrad, sub semnul întrebării
În contrast, opoziția, cunoscută sub numele de "Serbia împotriva violenței", a contestat rezultatele, afirmând că victoria le-a fost furată la Belgrad și că alegerile parlamentare au fost controversate din cauza neregulilor demonstrate.
Președintele Serbiei, Aleksandar Vucic, și partidul său SNS au negat vehement aceste acuzații.
Au respins orice sugestie privind fraudarea alegerilor și considerându-le "invenții menite să destabilizeze Serbia", potrivit AP.
Alegători din străinătate, aduși în Seebia pentru a vota
În raportul publicat săptămâna trecută, observatorii internaționali au evidențiat că alegerile din decembrie au avut loc în "condiții inechitabile".
Au subliniat implicarea directă a președintelui Serbiei în campanie și avantajele acordate de sistemul partidului aflat la guvernare.
De asemenea, se menționează că opoziția și anumiți observatori internaționali au sugerat că au fost aduși alegători din străinătate pentru a participa la votul din Belgrad.
Votul din Belgrad, influențat de relatările din presă
Associated Press menționează că misiunea Organizației pentru Instituții Democratice și Drepturile Omului (ODIHR) a evidențiat că procesul electoral a fost influențat de discursul agresiv, informațiile parțiale din mass-media, presiunea asupra funcționarilor din sectorul public și utilizarea abuzivă a resurselor publice.
De asemenea, se menționează că liderii opoziției au salutat raportul ODIHR și au subliniat că "decizia de a relua alegerile din Belgrad arată că partidul lui Vucic a pierdut scrutinul".
"Am decis (...) să avem noi alegeri la Belgrad", a declarat primarul interimar al Belgradului, Aleksandar Sapic, în urma unei reuniuni a Partidului Progresist Sârb (SNS) al preşedintelui Aleksandar Vucic (dreapta naţionalistă), care a câştigat alegerile.
Sapic a subliniat că hotărârea de a relua scrutinul la Belgrad nu este legată de presupusele acuzații de fraudă sau de abilitatea de a constitui o majoritate.